b'\n_START_ARTICLE_\nTaksony Mad\xc5\xbearski\n_START_SECTION_\n\xc5\xbdivljenje\n_START_PARAGRAPH_\nTaksony je bil Zolt\xc3\xa1nov sin in \xc3\x81rp\xc3\xa1dov vnuk. Imel je sinova G\xc3\xa9zo in Mihaela. Umrl je leta 971. \xc4\x8ceprav se je v njegovem \xc4\x8dasu kr\xc5\xa1\xc4\x8danstvo krepilo, so ga \xc5\xa1e pokopali po poganskem obi\xc4\x8daju._NEWLINE_Sorodstvene vezi Taksonyja z mo\xc5\xa1kimi pripadniki zgodnjih \xc3\x81rp\xc3\xa1dovcev:\n_START_SECTION_\nPoliti\xc4\x8dni dose\xc5\xbeki\n_START_PARAGRAPH_\nV prvih desetletjih po naselitvi je mo\xc4\x8d velikega kneza med Mad\xc5\xbeari bledela, rastla pa je mo\xc4\x8d vojskovodij, ki so vodili plenilske pohode. Tudi Taksony je bil eden od vojskovodij in je leta 927, 942 in 947 vodil lastne plenilske pohode. Leta 955 je nem\xc5\xa1ki kralj Oton Veliki uspel Mad\xc5\xbeare premagati v bitki pri Augsburgu ob reki Lech, pri \xc4\x8demer so bili zajeti voditelji Bulcs\xc3\xba, L\xc3\xa9l in S\xc3\xbar._NEWLINE_Fajsza je pribli\xc5\xbeno tedaj na prestolu nasledil Taksony. Taksonyja so vso vladavino spremljale posledice poraza pri Augsburgu- pojavila se je potreba po transformiranju mad\xc5\xbearske dru\xc5\xbebe. Mad\xc5\xbeari so  predvsem v letih 959 in 961 \xc5\xa1e vodili pohode nad Nemce, vendar brez uspeha., _NEWLINE_15 let po bitki pri Augsburgu pa so se iz\xc4\x8drpali tudi v bojih proti Bizantincem in postajalo je vse bolj jasno, da se bodo morali ustaliti in sprejeti kr\xc5\xa1\xc4\x8danstvo. \xc5\xbde na za\xc4\x8detku Taksonyjeve vladavine je Oton Veliki Bizantince uspel prepri\xc4\x8dati, da so Mad\xc5\xbeari brezbo\xc5\xbene\xc5\xbei in tako uspel zaustaviti \xc5\xa1irjenje kr\xc5\xa1\xc4\x8danstva iz smeri Bizanca. Taksony se je branil, da bi kr\xc5\xa1\xc4\x8danstvo utiralo pot iz smeri Nem\xc4\x8dije in je zato pape\xc5\xbea zaprosil, da bi mu poslal \xc5\xa1kofa, a je Oton Veliki, ki je medtem \xc5\xbee postal cesar, to Taksonyjevo namero uspel prepre\xc4\x8diti. _NEWLINE_Verjetno je prav zaradi Otonovega vpliva bizantinski cesar leta 957 Mad\xc5\xbearom prenehal pla\xc4\x8devati odkupnino. \xc4\x8ce na nem\xc5\xa1ki meji Mad\xc5\xbeari niso imeli uspehov, pa so se bojni pohodi proti Bizancu pomno\xc5\xbeili v drugi polovici Taksonyjeve vladavine. Bodisi pod Fajszom bodisi pod Taksonyjem so se Mad\xc5\xbeari \xc5\xbee med letoma 950 in 970 morda uspeli utrditi tudi v Slavoniji in tako oslabili vpliv hrva\xc5\xa1kega vladarja Kre\xc5\xa1imirja II.. Leta 970 so se mad\xc5\xbearski napadi proti Bizantincem kon\xc4\x8dali s popolnim polomom, saj je Bizanc v bitki pri Arkadiopolisu uspel poraziti zdru\xc5\xbeeno vojsko Mad\xc5\xbearov in Kijevske kne\xc5\xbeevine, s tem pa se je tudi Bizanc dokon\xc4\x8dno otresel pla\xc4\x8devanja odkupnin Mad\xc5\xbearom. \xc5\xbde leta 971 je Bizanc osvojil Bolgarijo in Mad\xc5\xbearska je postala mo\xc4\x8dno ogro\xc5\xbeena tako iz bizantinske kot iz nem\xc5\xa1ke smeri. Kmalu zatem je Taksony umrl in na prestolu mu je sledil sin G\xc3\xa9za.'